Fostul șef ANPC, care candidează la Primăria Constanța din partea Partidului Social-Democrat, este convins că aceste birouri de cartier ale municipalității ar putea fi gata în doar patru luni de la debutul mandatului.
Horia Constantinescu susține că așa-numitele „primării de cartier” pot și trebuie să fie construite în marea majoritate a cartierelor constănțene.
Conform programului de guvernare locală al candidatului PSD, aceste birouri ale municipalității vor avea în dotare structuri ale poliției locale, un dispensar și un punct dedicat salvării.
De asemenea, ar putea fi luate în calcul și magazinele RESPECT, o altă inițiativă din programul lui Constantinescu, „destinată sprijinirii categoriilor sociale defavorizate și a producătorilor locali”, relatează Ziua de Constanța.
Candidatul PSD mai propune și înființarea unor „comitete de cartier”. „Comitetele de cartier sunt un sistem care funcționează de minune în alte orașe din România.
Trebuie implementat și aici. Locuitorii decid de ce investiții au nevoie acolo unde locuiesc. Până la urmă, orașul e al oamenilor, nu al unui primar”, a declarat Horia Constantinescu.
Conform unui sondaj, realizat la comanda PSD și publicat marți de Replica Online, Horia Constantinescu se situează pe locul secund în intențiile de vot ale constănțenilor la alegerile locale, la doar trei procente distanță de candidatul PNL, actualul edil Vergil Chițac.
În funcție de procentele pe care le-ar obține, ordinea candidaților la Primăria Constanța este următoarea:
„Ce știm cu siguranță în acest moment este că avem un primar în funcție pe care îl apreciază din ce în mai puțini constănțeni și pe de altă parte, un grup de contracandidați.
Depinde de alegători și depinde cât înțeleg să își utilizeze votul într-un mod constructiv. Având în vedere că alegerile locale vor stabili primarul municipiului Constanța dintr-un singur tur, alegătorii trebuie să fie atenți la aceste metode de manipulare și să înțeleagă necesitatea votului util într-un mod pragmatic și constructiv.
Schimbarea actualei administrații va fi posibilă doar cu o mobilizare într-un număr mare la vot. Adevăratul sondaj va fi cel din ziua votului”, a declarat Horia Constantinescu.